מספר פנימי: 545528
הכנסת התשע-עשרה

יוזמים:      חברי הכנסת	משה גפני
					חיים כץ
					יריב לוין
					אורי מקלב
					יעקב אשר

				פ/2151/19						
הצעת חוק לתיקון פקודת מס הכנסה (זכאות לנקודות זיכוי להורה במשפחה חד-הורית שנישא מחדש), התשע"ד–2014
תיקון סעיף 40    	1.	בפקודת מס הכנסה, בסעיף 40(ב)(1), אחרי "הורה במשפחה חד-הורית" יבוא "לרבות אם נישא מחדש לבן זוג שאינו מנישואיו הקודמים,".	
דברי הסבר
סעיף 40(ב)(1) לפקודת מס הכנסה קובע כי בחישוב המס של הורה במשפחה חד-הורית שכלכלת ילדיו עליו יובאו בחשבון נקודות זיכוי בשל ילדיו הנמצאים אצלו החל בשנת לידתם ועד הגיעם לגיל 18, זאת בהתאם לקבוע בסעיף. 
בפקודת מס הכנסה לא הוגדר "הורה במשפחה חד-הורית". עם זאת, בחוק משפחות חד-הוריות, התשנ"ב–1992 (להלן – חוק משפחות חד-הוריות), קיימת הגדרה של "הורה יחיד" מוגדר כתושב ישראל שבהחזקתו ילד הנמצא עמו שהוא אינו נשוי, או שאם נשוי – אז חי בנפרד מבן זוגו תקופה של שנתיים לפחות, וכן עגונה, או אישה שחיה בנפרד מבן זוגה ושהתה במקלט לנשים מוכות.
לאחרונה, רשות המסים מפרשת את משמעות המונח "הורה במשפחה חד-הורית" בהתאם להגדרה הקיימת בחוק משפחות חד-הוריות, ועל כן הנחתה כי אם הורה שמגדל את ילדיו לבדו נישא מחדש, הוא לא יהיה זכאי לנקודות הזיכוי האמורות.
החוק הקיים מביא לתוצאה לא סבירה, כאשר הורה יחיד שהתחתן בשנית, וממשיך לגדל את ילדיו מהנישואין הקודמים לא זכאי לנקודות הזיכוי האמורות בשונה מתא משפחתי אחר.
לפיכך, מוצע בהצעת חוק זאת לתקן את סעיף 40(ב)(1) לפקודת מס הכנסה ולקבוע שגם אם הורה במשפחה חד-הורית נישא מחדש לבן זוג שאינו מנישואיו הקודמים הוא ימשיך להיות זכאי לנקודות הזיכוי האמורות, וזאת כדי שלא לפגוע בהורים המגדלים את ילדיהם ונישאו מחדש, כאמור.
---------------------------------
הוגשה ליו"ר הכנסת והסגנים
והונחה על שולחן הכנסת ביום
י' באדר א' התשע"ד – 10.2.14